**ΕΡΕΥΝΗΤΙΚΑ ΖΗΤΗΜΑΤΑ**

***ΕΙΣΑΓΩΓΗ***

* Ο πιο γνωστός γλωσσολογικός όρος που είναι ευρύτερα γνωστός έξω από τα όρια της στενής επιστήμης: Ινδοευρωπαίοι.
* Όρος από τα τέλη του 19ου- αρχές 20ου αι., που βρίσκεται συνεχώς στο προσκήνιο για ένα βασικό λόγο: αναφέρεται σε μία πραγματικότητα κοινωνική, και όχι αυστηρά γλωσσική.
* Συνδέεται με τον εθνικοσοσιαλισμό και όλα τα φασιστικά ιδεώδη, κυρίως μέσω του συγγενούς όρου «Άριοι»: ειρωνεία ότι ο όρος απαντά στο Ινδο-ιρανικό γλωσσικό κλάδο (στη Σανσκριτική σημαίνει «ευγενής») αλλά χρησιμοποιήθηκε με ευρωπαϊκή επένδυση, και σήμερα είναι ο όρος όλων των νεοναζιστών (π.χ. American History X). Συνδέεται επίσης με την καταγωγή των Ελλήνων (πολλά ψευδο-επιστημονικά δημοσιεύματα αμφισβητούν την πραγματικότητα των Ινδο-ευρωπαίων). Συνδέεται επίσης και με πιθανά αρχαιολογικά ευρήματα σε μία τεράστια έκταση, με υπολογιστικά μοντέλα διασποράς πληθυσμών, με όλες ουσιαστικά τις μεθόδους και τις αρχές της Ιστορικής Γλωσσολογίας, αλλά και με την βιολογία και το DNA.
* Λόγοι δημοφιλίας:

1. Αναφέρεται στην καταγωγή των λαών του δυτικού κόσμου, με αποτέλεσμα μεγάλο ενδιαφέρον (και πολλοί οικονομικοί πόροι) τόσο από την πλευρά του εν γένει πληθυσμού όσο και από την πλευρά των ακαδημαϊκών
2. Μυστήριο: Οι Ινδοευρωπαίοι έχουν αποδειχτεί αρκετά μυστηριώδεις: πότε έζησαν, πού έζησαν, και πώς κατάφεραν να έχουν αυτή την μεγάλη εξάπλωση (αν όχι αυτοί τουλάχιστον οι γλώσσες τους), όλα αυτά παραμένουν ζητήματα ανοιχτά και εξάπτουν το ενδιαφέρον (αλλά και την φαντασία) των ερευνητών και των απλών πολιτών

* Βασική επισήμανση: δεν υπάρχουν Ινδοευρωπαίοι, μόνο Ινδοευρωπαϊκή οικογένεια γλωσσών. Θα επανέλθουμε σε μεταγενέστερα μαθήματα.
* Οι πολιτικές προεκτάσεις του θέματος το έχουν καταστήσει δημοφιλές πεδίο αντιπαλότητας μεταξύ ψευδο-επιστημόνων και γλωσσολόγων ή άλλων επιστημόνων. Βασικό όπλο ενάντια σε όλες τις αμφισβητήσεις: να γνωρίζουμε όλα τα επιχειρήματα που συνηγορούν υπέρ της Ινδοευρωπαϊκής οικογένειας, καθώς και τον βαθμό σιγουριάς για την γνώση μας.
* Σήμερα, τάση αναθεώρησης αρκετών υποθέσεων για το παρελθόν και ειδικά για την προϊστορία (υπήρχε τάση υποτίμησης των ανθρώπινων ικανοτήτων, αλλά και νεότερες επιστημονικές μέθοδοι).
* Διάφορες καινούριες ειδήσεις που αναθεωρούν το παρελθόν (π.χ. για την βεβαιότητά μας ότι οι Νεάντερταλ μπορούσαν να μιλήσουν και τι σημαίνει αυτό για την αρχαιότητα των ανθρώπινων γλωσσών, <http://www.bbc.co.uk/news/science-environment-25465102>, αλλά και διάφορα στοιχεία σχετικά με την ευρωπαϊκή προϊστορία <http://www.tanea.gr/news/science-technology/article/5078890/melapsoi-kai-galanomathdes-htan-oi-eyrwpaioi-prin-7-000-xronia-symfwna-me-nea-ereyna/>

κλπ.), σχεδόν όλες με μελέτη του DNA. Για την ίδια την γλώσσα μόνο έμμεσα μπορεί να προκύψει κάποιο καινούριο δεδομένο με γενετικές μελέτες, όπως θα δούμε σε μεταγενέστερο μάθημα.

* Πιο στενό ενδιαφέρον: πρόσφατο βιβλίο «Πότε και πόθεν οι Έλληνες», δεν αμφισβητεί την Ινδοευρωπαϊκή ‘ταυτότητα’, αλλά την ανάγει πολύ παλαιότερα στο χρόνο («Θεωρία Παλαιολιθικής συνέχειας»).
* Πού είναι η αλήθεια σε όλα αυτά; Τι είναι στέρεες γνώσεις και τι υποθέσεις;
* Όλα τα παραπάνω αφορούν κυρίως την κοιτίδα των Ινδοευρωπαίων, την προέλευσή τους και την διασπορά τους στις ηπείρους. Όμως η ίδια η έννοια των Ινδοευρωπαίων είναι γλωσσική, και επομένως θα πρέπει να επιμείνουμε και στο γλωσσικό κομμάτι του προβλήματος.
* Ινδοευρωπαϊκή γλωσσολογία: επανασύνθεση (εσωτερική και εξωτερική) και συγκριτική μέθοδος. Οι ίδιες μέθοδοι χρησιμοποιούνται ακόμα και σήμερα για την ανεύρεση γλωσσικών οικογενειών και για την –υποθετική- αποκατάσταση της πρωτογλώσσας από την οποία πρέπει να προήλθαν όλες οι μαρτυρημένες γλώσσες μιας οικογένειας.
* Στόχοι του μαθήματος:

1. Εξοικείωση με την συγκριτική μέθοδο
2. Εξοικείωση με την επανασύνθεση (εσωτερική και εξωτερική)
3. Γνωριμία με τις γλώσσες της Ινδοευρωπαϊκής οικογένειας
4. Η κοιτίδα των Ινδοευρωπαίων: παλαιές και σύγχρονες προσεγγίσεις
5. Η ιδιαιτερότητα της Ελληνικής
6. Προκλήσεις στην παραδοσιακή μεθοδολογία
7. Ινδοευρωπαίοι και πολιτική

Γιατί να ασχοληθούμε με την Ινδοευρωπαϊκή γλωσσολογία;

1. Μεθοδολογικό ενδιαφέρον λόγω των συγκεκριμένων μεθόδων που μας επιτρέπουν να διαμορφώσουμε έναν γλωσσικό χάρτη
2. Διασύνδεση γλωσσολογίας με άλλες επιστήμες
3. Βρίσκεται πιθανόν στα πρόθυρα ριζικής αλλαγής
4. Πεδίο σκέψης και προβληματισμού για μια πλειάδα ζητημάτων

Καταρχήν, οι Ινδοευρωπαίοι ως λαός οφείλουν την ύπαρξή τους στην Ινδοευρωπαϊκή οικογένεια γλωσσών. Οπότε θα εξετάσουμε πρώτα τι είναι οι οικογένειες γλωσσών, ποιες είναι και πώς κατανέμονται στον παγκόσμιο χάρτη.